**AKVILĖ ŽEBELYTĖ**

**GT18-2**

**MOTYVACINIS LAIŠKAS**

**DĖL KLAIPĖDOS VALSTYBINĖS KOLEGIJOS STUDENTŲ ATSTOVYBĖS PREZIDENTO POZICIJOS**

**2019-03-20**

**Klaipėda**

Aš – Akvilė Žebelytė, Klaipėdos valstybinės kolegijos, II kurso Grožio terapijos studentė. Kandidatuoju į Klaipėdos valstybinės kolegijos studentų atstovybės (KVK SA) prezidento poziciją, nes esu pasiryžusi vesti šią organizaciją į priekį, turiu noro tobulėti ir tinkamas savybes, tai padaryti.

Mokiausi Tauragės r. Žygaičių gimnazijoje, priklausiau mokinių tarybai. Šiuo laikotarpiu aktyviai dalyvavau užklasinėje veikloje pačioje gimnazijoje ir už jos ribų. Aktyviai prisidėdavau prie gimnazijos renginių organizavimo bei lankiau Tauragės sporto mokyklą. Baigusi dvyliktą klasę pradėjau Jaunųjų karininkų vadų mokymus, kuriuos vis dar lankau. Šie mokymai mane išmokė fizinės ir protinės ištvermės, drausmės, atsakomybės bei greito kritinio mąstymo.

Į KVK SA veiklą įsitraukiau įpusėjus pirmam kursui, panorau prisijungti prie studentų atstovavimo. Buvau priimta labai šiltai ir draugiškai, tai mane motyvavo prisidėti prie įvairių veiklų ir jose dalyvauti (nuo antro kurso pradžios tapau pirmo kurso Grožio terapijos studenčių kuratorė bei esu Studijų programų komiteto (SPK) narė, organizavau ir vedžiau renginius, domėjausi komitetų veikla). Būdama KVK SA dalimi įgijau daug patirties akademinėse, socialinėse, laisvalaikio planavimo ir kitose srityse. Išmokau planuoti laiką, ne tik veikdama KVK SA, tačiau ir asmeniniame gyvenime. Būdama šioje organizacijoje įveikiau savo viešojo kalbėjimo baimę, išmokau dirbti komandoje ir susipažinau su įvairiais studijų dokumentais.

Esu atsakinga, kūrybinga, darbšti ir visapusiška asmenybė. Sugebu draugiškai bendrauti su žmonėmis, tačiau esant būtinybei – moku ir sudrausminti. Gerai suprantu ir sugebu vertinti situacijų svarbumą ir rimtumą, bei stengiuosi nepasiduoti emocijoms. Esu ta asmenybė, kuri moka pažvelgti į situaciją daugiau nei iš vienos pusės ir ieškoti problemai kelių sprendimo būdų.

Noriu tapti KVKSA prezidente, nes tikiu, jog su mano turimomis savybėmis ir užsidegimu ši organizacija gali pasiekti dar daugiau nei dabar. Būdama organizacijos lydere sieksiu užtikrinti nuolatinį KVK SA ryšį su administracija dėl geresnio studentų atstovavimo ir SPK stiprinimo, stengsiuosi gerinti KVK studentų komunikaciją su KVK SA. Prisijungsiu prie studentų atstovavimo tiek miesto, tiek nacionaliniu mastu.

Esu pasiryžusi kokybiškai atstovauti studentų interesus, išklausyti iškilusias problemas ir jas spręsti. Visuomet judėsiu į priekį ir tobulėsiu, o savo įgytomis žiniomis pasidalinsiu su KVK studentais.

Pagarbiai, Akvilė Žebelytė